CELEX: 62015TN0540
Language: mt
Date: 2015-09-18 00:00:00
Title: Kawża T-540/15: Rikors ippreżentat fit-18 ta’ Settembru 2015 – De Capitani vs Il-Parlament

30.11.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 398/57
            
         Rikors ippreżentat fit-18 ta’ Settembru 2015 – De Capitani vs Il-Parlament
   (Kawża T-540/15)
   (2015/C 398/72)
   Lingwa tal-kawża: l-Ingliż
   
      Partijiet
   
   
      Rikorrent: Emilio De Capitani (Brussell, il-Belġju) (rappreżentanti: O. Brouwer u J. Wolfhagen, avukati)
   
      Konvenut: Il-Parlament Ewropew
   
      Talbiet
   
   Ir-rikorrent jitlob li l-Qorti Ġenerali jogħġobha:
   
               —
            
            
               tannulla d-Deċiżjoni A(2015)4931 tal-Parlament Ewropew, tat-8 ta’ Lulju 2015, li tirrifjuta aċċess sħiħ għad-dokumenti LIBE-2013-0091-02 u LIBE-2013-0091-03 relatati mal-Proposta għal Regolament tal-Parlament Ewropew u tal-Kunsill dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi u t-Taħriġ (Europol) u li tħassar id-Deċiżjonijiet 2009/371/ĠAI u 2005/681/ĠAI;
            
         
               —
            
            
               tordna lill-konvenut iħallas l-ispejjeż tal-proċedura, inklużi l-ispejjeż ta’ kwalunkwe intervenjent.
            
         
      Motivi u argumenti prinċipali
   
   Insostenn tar-rikors tiegħu, ir-rikorrent jinvoka żewġ motivi.
   
               1.
            
            
               L-ewwel motiv ibbażat fuq żball ta’ liġi u applikazzjoni żbaljata tal-ewwel subparagrafu tal-Artikolu 4(3) tar-Regolament (KE) Nru 1049/2001 tal-Parlament Ewropew u tal-Kunsill, tat-30 ta’ Mejju 2001, dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU Edizzjoni Speċjali bil-Malti, Kapitolu 1, Vol. 3, p. 331).
               Ir-rikorrent isostni li l-Parlament wettaq żball ta’ liġi u applika b’mod żbaljat l-ewwel subparagrafu tal-Artikolu 4(3) tar-Regolament Nru 1049/2001 inkwantu:
               
                           —
                        
                        
                           aċċess għad-dokumenti mitluba, li huma parti mill-proċess leġiżlattiv, ma jimminax, b’mod speċifiku, effettiv u mhux ipotetiku l-proċess leġiżlattiv tat-teħid ta’ deċiżjonijiet;
                        
                     
                           —
                        
                        
                           il-Parlament jinjora li, b’mod partikolari wara t-Trattat ta’ Lisbona, dokumenti preparatorji leġiżlattivi huma suġġetti għall-prinċipju li l-pubbliku jingħata l-iktar aċċess possibbli;
                        
                     
                           —
                        
                        
                           jekk l-Artikolu 4(3) baqa’ applikabbli għax-xogħlijiet preparatorji leġiżlattivi wara d-dħul fis-seħħ tat-Trattat ta’ Lisbona u l-Karta tad-Drittijiet Fundamentali tal-Unjoni Ewropea, il-Parlament wettaq żball ta’ liġi u applika b’mod żbaljata it-test ta’ interess pubbliku superjuri.
                        
                     
         
               2.
            
            
               It-tieni motiv ibbażat fuq nuqqas ta’ motivazzjoni skont l-Artikolu 296 TFUE.
               Skont ir-rikorrent, il-Parlament naqas milli jagħti r-raġunijiet għaliex ċaħad l-aċċess għad-dokumenti mitluba abbażi tal-ewwel subparagrafu tal-Artikolu 4(3) tar-Regolament Nru 1049/2001, billi ma tax raġunijiet (i) għaliex l-iżvelar sħiħ tad-dokumenti mitluba jimmina b’mod effettiv u speċifiku l-proċess ta’ teħid ta’ deċiżjonijiet inkwistjoni u (ii) għaliex ma jeżistix interess pubbliku superjuri f’dan il-każ.